b'\n_START_ARTICLE_\nStra\xc5\xbeunski gozd\n_START_PARAGRAPH_\nStra\xc5\xbeunski gozd ali Stra\xc5\xbeun je mestni gozd v Mariboru. Nahaja se v mestnih \xc4\x8detrtih Pobre\xc5\xbeje in Brezje, medtem ko se na jugu dotika tudi mestne \xc4\x8detrti Tezno. Od leta 1966 ima status parkovnega gozda, leta 1992 pa so ga z ob\xc4\x8dinskim odlokom razglasili za naravni spomenik. Njegovo namembnost so omejili na rekreacijsko in spomeni\xc5\xa1ko._NEWLINE_Stra\xc5\xbeun je zadnji ve\xc4\x8dji ostanek nekdanjih Mariborskih primestnih ni\xc5\xbeinskih gozdov. To je me\xc5\xa1ani gozd, v katerem prevladujejo bukev, rde\xc4\x8di bor, hrast in gaber. V gozdu so tudi njivske in travni\xc5\xa1ke povr\xc5\xa1ine ter t. i. Schreberjevi vrtovi. V Stra\xc5\xbeunskem gozdu so ohranjene sledi ledenodobne struge reke Drave. Na jugu so pod Tezensko teraso \xc5\xa1tevilni izviri, ki se stekajo v Stra\xc5\xbeunski kanal.'